प्रतिनिधि र प्रदेशसभा निर्वाचनका परिणामलाई आआफ्नो अनुकूल बनाउन अहिले आफ्नो गठबन्धन र पार्टीका प्रचाररुपि संयन्त्र सम्हाल्दै देश दौडाहामा बहालवाला प्रधानमन्त्री तथा काँग्रेस सभापति शेरबहादुर देउवा, एमाले अध्यक्ष केपी ओली, माओवादी केन्द्रका सुप्रिमो प्रचण्ड र तराईमधेश केन्द्रित दल राजपाका नेताहरु उपेन्द्र यादव, महन्थ ठाकुर, राजेन्द्र महतो तथा वामचिन्ह लिएका पुराना नेता हृदयेश त्रिपाठीसमेत कम्मर कसेर लागेका छन् । दोस्रा र तेस्रा तहका तत्तत् पार्टीका नेताकार्यकर्ताहरु भने आआफ्नो क्षेत्रमा आफूलाई विरोधी पार्टीका नेताभन्दा अब्बल देखाउन न्वारानदेखिको बल लगाउँदै र घाँटीका नसा सुकाएर गुलियोमिश्रित भाषण संप्रेषणमा निमग्न छन् ।
